Udlændingestyrelsen offentliggjorde 21. februar en landerapport om Syrien, der tegner et billede af forbedrede forhold i dele af landet. Rapporten er lavet på baggrund af flere kilders udtalelser og fokuserer på Damaskus-provinsen, der er én ud af 14 provinser i Syrien.

Man kan ikke ud fra rapporten konkludere, at der er fred og ro i det meste af Syrien Asylchef i Dansk Flygtningehjælp Eva Singer

Rapporten kan ifølge Dansk Flygtningehjælp, der sammen med Udlændingestyrelsen står bag den nye rapport, derfor ikke sige noget om resten af landet.

- Man kan ikke ud fra rapporten konkludere, at der er fred og ro i det meste af Syrien, fortæller asylchef i Dansk Flygtningehjælp, Eva Singer.

Kenneth Kristensen Berth (DF) henviser over for Detektor til kort over Syrien, der viser de seneste kamphandlinger.

- Man kan jo gå ind og kigge på de maps, der er på internettet, hvor man kan se, hvor der har været krigslignende hændelser. Der vil man kunne se, at det drejer sig om den nordvestlige del af landet og Baghouz, siger Berth.

En af kilderne i Udlændingestyrelsens rapport er Bente Scheller, der er leder af Heinrich Böll Foundations mellemøstkontor i Beirut i Libanon. Hun fortæller til Detektor, at man muligvis kan tale om en vis ro i landet i forhold til tidligere, men ikke om decideret fred.

- Hvis man ser på militære hændelser, så er de fleste områder i øjeblikket ikke udsat for luftbombardementer. Så i den forstand er der roligt, men ligefrem fredeligt er der ikke, siger Bente Scheller.